62024TJ0323_INF
A Törvényszék ítélete (első tanács), 2025. május 14. – Visable kontra EUIPO (Europages)
(T‑323/24. sz. ügy)
„Európai uniós védjegy – Az Europages európai uniós szóvédjegy bejelentése – Feltétlen kizáró ok – Megkülönböztető képesség hiánya – Az (EU) 2017/1001 rendelet 7. cikke (1) bekezdésének b) pontja”
1.
Európai uniós védjegy – Az európai uniós védjegy meghatározása és megszerzése – Feltétlen kizáró okok – Megkülönböztetésre nem alkalmas megjelölések – A megkülönböztetés fogalma
(2017/1001 európai parlamenti és tanácsi rendelet, 7. cikk, (1) bekezdés, b) pont)
(lásd: 12., 28. pont)
2.
Európai uniós védjegy – Az európai uniós védjegy meghatározása és megszerzése – Feltétlen kizáró okok – Megkülönböztetésre nem alkalmas megjelölések – A megkülönböztető képesség értékelése – Szempontok
(2017/1001 európai parlamenti és tanácsi rendelet, 7. cikk, (1) bekezdés, b) pont)
(lásd: 13., 14., 29., 30. pont)
3.
Európai uniós védjegy – Az európai uniós védjegy meghatározása és megszerzése – Feltétlen kizáró okok – A kizáró okoknak a lajstromozás iránti kérelemmel érintett minden egyes áru vagy szolgáltatás tekintetében történő külön vizsgálata – A lajstromozás megtagadása indokolásának kötelezettsége – Terjedelem
(2017/1001 európai parlamenti és tanácsi rendelet, 94. cikk, (1) bekezdés, első mondat)
(lásd: 31–35. pont)
4.
Európai uniós védjegy – Az európai uniós védjegy meghatározása és megszerzése – Feltétlen kizáró okok – Megkülönböztetésre nem alkalmas megjelölések – Europages szóvédjegy
(2017/1001 európai parlamenti és tanácsi rendelet, 7. cikk, (1) bekezdés, b) pont)
(lásd: 54–61. pont)
Rendelkező rész
1)
A Törvényszék az Európai Unió Szellemi Tulajdoni Hivatala (EUIPO) második fellebbezési tanácsának 2024. április 18‑án hozott határozatát (R 34/2024‑2. sz. ügy) hatályon kívül helyezi a 35. osztályba tartozó szolgáltatásokra vonatkozó részében, a „gazdasági adatok és gazdasági információk és/vagy vállalati adatok és vállalati információk gyűjtése, rendszerezése, frissítése és továbbítása; gazdasági adatokra és gazdasági információkra és/vagy vállalati adatokra és vállalati információkra vonatkozó tájékoztatás nyújtása; gazdasági adatokra és gazdasági információkra vonatkozó kereskedelmi tájékoztatás az interneten; kereskedelmi adatokra, termékekre és szolgáltatásokra vonatkozó ajánlatokra és kérésekre vonatkozó adatok rendszerezése és összeállítása számítógépes adatbázisokban; kereskedelmi ügyletek közvetítése harmadik felek számára” szolgáltatások kivételével, valamint a 38. és a 42. osztályba tartozó szolgáltatásokra vonatkozó részében, az „elektronikus kereskedelmi és kereskedelmi adatok és információk tárolása” szolgáltatások kivételével.
2)
A Törvényszék a keresetet az ezt meghaladó részében elutasítja.
3)
Mindegyik fél maga viseli saját költségeit.